18. новембар 2021. године

 Број: 613-4682/1-21

На основу чл. 16 ст. 3 Закона о високом образовању („Сл. гласник РС“, бр. 88/2017, 73/2018, 27/2018 - др. закон, 67/2019, 6/2020 - др. закони, 11/2021 - аутентично тумачење, 67/2021 и 67/2021 - др. закон),

**К О Н Ф Е Р Е Н Ц И Ј А У Н И В Е Р З И Т Е Т А С Р Б И Ј Е**

**о б ј а в љ у ј е**

**ЈАВНИ ПОЗИВ**

**ЗА ПРИЈАВЉИВАЊЕ КАНДИДАТА ЗА ЧЛАНОВЕ**

**УПРАВНОГ ОДБОРА НАЦИОНАЛНОГ ТЕЛА ЗА АКРЕДИТАЦИЈУ**

**И ОБЕЗБЕЂЕЊЕ КВАЛИТЕТА У ВИСОКОМ ОБРАЗОВАЊУ**

У складу са чл. 16 ст. 2 Закона, Народна скупштина Републике Србије бира девет чланова Управног одбора Националног тела за акредитацију и обезбеђење квалитета у високом образовању (УО НАТ), од којих **два** **на предлог Конференције универзитета Србије.** Предлог са **највише** **шест** **кандидата** (чл. 16 ст. 7 Закона) биће формулисан по основу пријава приспелих на овај **Јавни позив**, те, у складу са одлуком Скупштине КОНУС, а на основу предлога Ректорског савета КОНУС (према чл. 10 т. 1 и чл. 13 т. 1 Статута КОНУС)и упућен Влади Републике Србије на начин и у року утврђеном Законом (чл. 16 ст. 7).

Кандидат, према одредбама чл. 16 ст. 2 т. 1 и ст. 9 Закона, треба да је **редовни професор универзитета** и да није:

* изабран/а, постављен/а или именован/а на функцију у државном органу, органу аутономне покрајине или локалне самоуправе, у органу политичке странке или на дужност органа пословођења високошколске установе
* члан Националног савета за високо образовање или Комисије за акредитацију, или
* запослен/а у Националном телу за акредитацију и обезбеђење квалитета у високом образовању.

Рок за пријављивање кандидата је **15 дана** од дана објављивања јавног позива, што значи да истиче **у четвртак, 2. децембра 2021. године**.

Листа пријављених кандидата биће стављена на увид јавности у року од 10 дана од истека рока за пријављивање кандидата, што значи **у понедељак, 13. децембра 2021. године**.

Пријављивање се врши достављањем података на **обрасцу који је приложен овом Јавном позиву**. Пријава се доставља на адресу: Конференција универзитета Србије, Београд, Студентски трг број 1, као и **у електронском облику**, на адресу: **konus@rect.bg.ac.rs**.